BRONCZYBAS
Leżoł djoboł „Bronczybas”na łonce
Było piyknie i świyciyło słońce
Leżoł na lewym boku ,huśtoł se ogonym
Jod se żymła z kyjzom a popijoł samogonym
„Dzisiej robić nic nie byda bo odpoczywom
Jak se pojym to potym pieśniczka zaśpiywom”
A głos taki szpetny mioł
Choby kery do cingowego kibla jscoł
Jak pojod i popiył tym samogonym
Zaczon do taktu mlyć ogonym
Na śpiywani mu sie zebrało
Aż go do tego gardło świyrzbiało
Mlył se tym ogonym
Zaczon buczeć wysoki i niski tony
Beczoł jak kozioł,muczoł jak woł
Wył oszkliwie,choby nadzioty na dżewianny koł
Niysło sie te jego mraszczyni po całej łonce
Pouciekały wylynkane krety ,żaby i zajonce
Bo nie wiedziały co to było
Że na łonce tak straszyło
Spotkały sie wszyski na kraju lasu
Zaczły deliberować za wczasu
Osa ku nim przileciała
I sie ich spytała
„Co to sam deliberujecie
Czamu na łonce sie nie pasiecie?”
Zajonce ji wartko opowiedziały
Co na łonce usłyszały
Że na łonce wyrczy szpetnie cojś strasznego
Wszyjscy pouciekali bo sie bojom tego
A osa -kej furgać umi
Niech leci obejrzeć co tak skrzeczy że aż w trowie szumi
Osa furgać poradziła i wcale sie nie boła
Znejdła „Bronczybasa”zaroz obleciała go piynć razy dookoła
Nerwowała go i droźniyła
Bo go wyżynyć postanowiyła
Djoboł oganioł sie pazurami i ogonym
Przi tym wyrczoł fest niskim tonym
Osa mu nie popuściyła
W som koniec ogona go uszczypiyła
„Bronczybas”wrzeszczoł,ogon spuchnyty
Ze spory sie czepoł choby ścieknyty
Syczoł z bolu aż sie swijoł
Jak szusnyty ogonym wywijoł
Ze strachu żeby go osa nie ugryzła jeszcze roz
Wartko do kretowiny wloz
Ale ta kretowina była za mało
I poł zadku z ogonym mu wystowało
No to osa na wszelki wypadek
Jeszcze roz bajsła go w zadek
W końcu wytargoł djoboł przed sia na oślep
Zajś mioł pecha bo do gniozda os wdep
Osy jak ścieknyte wyfurgły z gniozda wszyski wroz
Zaroz piynć uszczypiyło go w nos
„Bronczybas”lecioł wiela umioł wykopać,oganioł sie pazurami
Chcioł uciyc przed ścieknytymi osami
A osy litości ni miały
Całego diobła zeszczypały
Do imyntu poszcypany,spuch jak bania
Odechciało mu sie na łonce śpiywania
Wykuplowoł stamtond jak oparzony
Już nigdy nie prziszoł nazot w te strony
Jak „Bronczybas” uciekoł to jego flaszka sie obulyła
A osa do bimbru sie zaprawiyła
Chciała yno pora kropek skosztować bo słyszała
Od inkszych osow-że to je dobre bez mała
Piyrsze aż ji gymbom skrynciyło
Co taki ostre to było!
Chocioż ji to nie szmakowało
Sztyjc lizała,mlaskała i miała mało
Siadła se na kamelce;już ji gorzołka szmakowała
Pociongła do sia jeszcze trocha i sie naprała
Z kamelki spadła jak nieżywo
Namlyto jak „Abel” i odpoczywo
A pod lasym wyglondały krety,żaby i zajonce
Co tam dzieje sie na łonce
Jakoś sie uspokojyło
I cicho na łonce sie zrobiyło
Puściyli sie na łonka-krety po cichu,żaby małymi skokami
Na końcu zajonce co szczigły uszami
Bo najbardzi wylynkane
Hnet do ucieczki narychtowane
Znejdli flaszka po „Bronczybasie” obulono
A koło ni leżała osa nawalono
Robiyli ji sztuczne oddychani,ona stanyć nie chciała
Tak naprano że o świecie nie wiedziała
Dali ji pokoj,niech sie co chce dzieje
Niech sam leży do rana aż wyczyźwieje
Dopiyro rano jak mgła na łonka siodała
To sie osa spamiyntała
Głowa bolała jom nie do wyczimanio
A to wszysko od tego chlapanio
W kropce rosy sie przejrzała
Ogromnie źle wyglondała
Fonsy miała pokrziwione
Oczy sie świyciyły i były czerwone
Nie chciała sie żodnymu pokozać tako zblazowano
I to zaroz rano
Trocha sie oporzondziyła
Fonsy poprościyła
Trzi razy sie oczepała
I poleciała
Ja ,ja -jak by ji sie chlapać nie zachciało
To by jom nic nie bolało
Bo kto to widzioł żeby baba tak sie naprała
I żodnego umiaru ni miała
Marietta Nikel
glg_Latn glg_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn ces_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn luo_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn pol_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn ces_Latn szl_Latn szl_Latn szl_Latn szl_Latn pol_Latn sot_Latn szl_Latn als_Latn ceb_Latn szl_Latn pol_Latn szl_Latn pol_Latn szl_Latn szl_Latn slk_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn oci_Latn szl_Latn szl_Latn szl_Latn slk_Latn szl_Latn pol_Latn mri_Latn